ΥΓΑΑΠ: 12.03.007

**ΕΙΣΗΓΗΤΙΚΗ ΕΚΘΕΣΗ ΓΙΑ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Νομοσχέδιο που τιτλοφορείται «Νόμος που τροποποιεί τον περί Αλιείας Νόμο, Κεφ. 135»**

1. Το Τμήμα Αλιείας και Θαλασσίων Ερευνών (ΤΑΘΕ) του Υπουργείου Γεωργίας, Αγροτικής Ανάπτυξης και Περιβάλλοντος, με επιστολή του προς τη Νομική Υπηρεσία της Δημοκρατίας και σε συνεννόηση με το Υπουργείο Εξωτερικών, ζήτησε νομική γνωμάτευση για το καθεστώς των θαλάσσιων περιοχών που εφάπτονται των Βρετανικών Βάσεων (ΒΒ), σε σχέση με τη δυνατότητα της Κυπριακής Δημοκρατίας (ΚΔ) να κηρύξει προστατευόμενη περιοχή εντός της θαλάσσιας περιοχής που είναι παρακείμενη των ΒΒ.
2. Η Νομική Υπηρεσία, κατόπιν ανάλυσης του Νομικού Καθεστώτος που αφορά στο Πρωτόκολλο στη Συνθήκη Αποχώρησης Ηνωμένου Βασιλείου (ΗΒ) από την Ευρωπαϊκή Ένωση (ΕΕ) και του Κανονισμού 1380/2013 που αφορά στην Κοινή Αλιευτική Πολιτική, γνωμοδότησε ότι η Αρμόδια Αρχή της Δημοκρατίας, δύναται να λάβει εθνικά μέτρα για τη διατήρηση και τη διαχείριση αλιευτικών πόρων εντός της θαλάσσιας περιοχής των ΒΒ (**ΠΑΡΑΡΤΗΜΑ Ι**). Προς το σκοπό αυτό, εισηγήθηκε την τροποποίηση του περί Αλιείας Νόμου, ούτως ώστε να προνοούνται σχετικές εξουσίες της Αρμόδιας Αρχής της Κυπριακής Δημοκρατίας εντός των ΒΒ κατ’ εφαρμογή του Πρωτοκόλλου.
3. Στη βάση των πιο πάνω, το ΤΑΘΕ ως η Αρμόδια Αρχή, ετοίμασε τροποποιητικό νομοσχέδιο, σκοπός του οποίου είναι η εφαρμογή της Συμφωνίας για την Αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας και του Πρωτοκόλλου αυτής σχετικά με τις Περιοχές των Κυρίαρχων Βάσεων του Ηνωμένου Βασιλείου της Μεγάλης Βρετανίας και της Βόρειας Ιρλανδίας στην Κύπρο και ειδικότερα του άρθρου 6 του Πρωτοκόλλου, το οποίο προνοεί ότι «οι διατάξεις του δικαίου της Ένωσης για […] την αλιεία που περιλαμβάνονται στον τίτλο ΙΙΙ του τρίτου μέρους της Συνθήκης για τη Λειτουργία της Ευρωπαϊκής Ένωσης (ΣΛΕΕ) και οι πράξεις που θεσπίστηκαν με βάση αυτές τις διατάξεις, […] ισχύουν για τις Περιοχές των Κυρίαρχων Βάσεων και εντός αυτών», καθώς επίσης ότι «[η] Κυπριακή Δημοκρατία είναι υπεύθυνη για την εφαρμογή και την επιβολή των διατάξεων του δικαίου της Ένωσης που αναφέρονται στο πρώτο εδάφιο στις Περιοχές των Κυρίαρχων Βάσεων.»
4. Το τροποποιητικό νομοσχέδιο επισυνάπτεται ως **ΠΑΡΑΡΤΗΜΑ ΙΙ** και έτυχε της απαιτούμενης νομοτεχνικής επεξεργασίας από τη Νομική Υπηρεσία της Δημοκρατίας.
5. Ως **ΠΑΡΑΡΤΗΜΑ ΙΙΙ** επισυνάπτεται η σχετική αιτιολογική Έκθεση του Γενικού Εισαγγελέα της Δημοκρατίας.
6. Για την ετοιμασία του νομοσχεδίου δεν έχει διενεργηθεί διαβούλευση, καθότι, αυτό εμπίπτει στις εξαιρέσεις από τη διαδικασία διαβούλευσης, σύμφωνα με την παράγραφο (ζ) «εξωτερικές σχέσεις της Δημοκρατίας για θέματα εθνικών συμφερόντων….» του Μέρους ΙΙΙ του Οδηγού Διαβούλευσης (Βελτίωση Ρυθμιστικού Σχεδίου) και δεν απαιτείται να γίνει διαβούλευση».
7. Το Υπουργικό Συμβούλιο, στις 15 Σεπτεμβρίου 2021 (**ΠΑΡΑΡΤΗΜΑ ΙV**), μετά από Πρόταση του Υπουργού Γεωργίας, Αγροτικής Ανάπτυξης και Περιβάλλοντος, ενέκρινε το νομοσχέδιο με τίτλο «Νόμος που τροποποιεί τον περί Αλιείας Νόμο Κεφ. 135» και τον εξουσιοδότησε να το καταθέσει στη Βουλή των Αντιπροσώπων για ψήφιση και να προβεί σε οποιεσδήποτε τροποποιήσεις κρίνει σκόπιμες, κατά το στάδιο επεξεργασίας και συζήτησης του νομοσχεδίου από τη Βουλή των Αντιπροσώπων.
8. Επισημαίνεται ότι λόγω της φύσης του θέματος, η Απόφαση του Υπουργικού Συμβουλίου δεν δημοσιεύτηκε.

Υπουργείο Γεωργίας, Αγροτικής Ανάπτυξης και Περιβάλλοντος

15 ΟΚΤΩΒΡΙΟΥ 2021

MX/